Narodna skupština
20140910

Dame i gospodo narodni poslanici, poštovani predsedavajući Bečiću, poštovana ministarka, poštovani gosti iz ministarstva, mi smo predložili da se menja i stav 2. u članu 40. ovog Predloga zakona. On se tiče saradnika i mi smatramo da saradnik koji je državni službenik treba da ima najmanje pet godina radnog iskustva u struci i mi smo, poštovana gospođo Udovički, argumentovali ovaj naš predlog vezivanjem ovog Predlog zakona u sadržini u stavu 2. člana 40. sa članom 35. Zakona o državnim službenicima i članom 40. Zakona o državnim službenicima. Smatramo da je naš predlog celishodniji od vašeg. Vi ste nama obrazložili da je vaš predlog celishodniji od našeg, i evo da se vratim na rečnik, u rečniku kaže – celishodan isto što i svrsishodan, a svrsishodan kaže - koji odgovara svrsi prikladan, podesan, celishodan. Pazite, ako to jeste značenje reči celishodan, onda mislim gospođo Udovički, da nije u redu da vi nama samo kažete naš predlog je celishodniji, već je, mislim, sasvim prirodno da se objasni kako je to vaš predlog celishodniji.